b'\n_START_ARTICLE_\nHoratio Nelson\n_START_SECTION_\n\xc5\xbdivljenje\n_START_PARAGRAPH_\nHoratio Nelson je bil pastorjev sin. Z 12 leti je \xc5\xbee slu\xc5\xbeil v Kraljevi mornarici. Leta 1777 je postal poro\xc4\x8dnik. Do 1794 je sodeloval v akcijah pri Korziki in tedaj izgubil desno oko, 1796 je napredoval v komodorja. Sodeloval je v zmagoviti pomorski bitki proti \xc5\xa0pancem in Francozom pri rtu S\xc3\xa3o Vincente februarja 1797 in bil povi\xc5\xa1an v kontraadmirala. Poleti 1797 je zaman posku\xc5\xa1al zasesti Santa Cruz de Tenerife in pri tem izgubil desno roko. Avgusta leta 1798 je premagal francosko ladjevje v bitki v zalivu Abukir ob egip\xc4\x8danski obali in bil povzdignjen v barona._NEWLINE_Do 1800 je v Neaplju na oblasti spet utrdil Bourbone. Leta 1801 je postal viceadmiral, 1803 pa poveljnik britanskega ladjevja v Sredozemskem morju na admiralski ladji Victory. Dve leti je blokiral pomembno francosko pristani\xc5\xa1\xc4\x8de v Toulonu. V pomorski bitki pri Trafalgarju je 21. oktobra 1805 odlo\xc4\x8dilno premagal \xc5\xa1pansko - francosko ladjevje in s tem za vedno odstranil nevarnost francoske invazije v Anglijo in utemeljil britansko premo\xc4\x8d na svetovnih morjih. _NEWLINE_V bitki je bil smrtno ranjen. V zasebnem \xc5\xbeivljenju je znana njegova dolgoletna ljubezenska zveza z lady E. Hamilton.'